[pic] | COIMISIÚN NA gCOMHPHOBAL EORPACH |

An Bhruiséil21.4.2009

COIM(2009)194 leagan deireanach

2009/0060 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

lena leasaítear Rialachán (CE) Uimh. 1905/2006 lena mbunaítear Ionstraim Maoinithe le haghaidh Comhair um Fhorbairt agus lena leasaítear Rialachán (CE) Uimh. 1889/2006 maidir le hIonstraim Maoinithe a bhunú chun an Daonlathas agus Cearta Daonna a chur chun cinn ar fud an Domhain

MEABHRÁN MÍNIÚCHÁIN

Tá neamhréireachtaí le tabhairt faoi deara i measc ionstraimí éagsúla airgeadais an Chomhphobail le haghaidh comhair sheachtraigh a mhéid a bhaineann leis an gcaoi a gcáilítear costais a bhaineann le cánacha, dleachtanna, muirir agus táillí fioscacha eile do mhaoiniú Comhphobail.

Is iad an Ionstraim maidir le Comhar um Fhorbairt (DCI) agus an Ionstraim Eorpach i gcomhair an Daonlathais agus Ceart Daonna (EIDHR) na hionstraimí sin amháin nach bhfuil foráil iontu d'eisceacht ón bprionsabal nach gcáilítear costais den sórt sin do mhaoiniú. Leagtar síos leis na hionstraimí eile nach bhféadfar, i bprionsabal, cúnamh Comhphobail a úsáid chun costais a mhaoiniú. Dá bhrí sin, tugann siad solúbthacht ar bhonn gach cáis faoi leith agus féadfaidh an t-oifigeach um údarú atá freagrach a chinneadh, más iomchuí, glacadh lena maoiniú ar mhaithe le cur chun feidhme cuí na gclár agus na dtionscadal.

Tá an tsolúbthacht seo ríthábhachtach i gcásanna áirithe athfhillteacha áit a mbíonn bac ann óir nach bhfuil meicníochtaí díolúine ar fáil nó nach bhfuil sé praiticiúil iad a úsáid (i ngeall ar, mar shampla, mhórchastacht na nósanna imeachta sa tír thairbhíoch). Sna cásanna seo, d'fhéadfadh an beart atá á mhaoiniú le cúnamh seachtrach a bheith an-deacair ar fad i ngeall ar dhéine ionstraimí DCI agus EIDHR, agus go háirithe i gcás thionscadail EIDHR. Is cóir a thabhairt faoi deara freisin nach mbaineann an toirmeasc ar íocaíochtaí cánacha a mhaoiniú, de réir na foclaíochta reatha, ach leis na híocaíochtaí sin a íoctar "i dtíortha tairbhíocha", rud a chuireann deacracht bhreise an fhorléirithe le fadhb na cáilitheachta (go háirithe i gcás tionscadal réigiúnach). Sampla eile is ea cánacha áitiúla a fhorchuirtear (comhionann CBL) nach féidir a ghnóthú i ngeall ar an easpa meicníochtaí díolúine agus a gcaithfidh an conraitheoir a sheasamh de bharr dhéine an toirmisc ar chánacha a chlúdach.

Mar shampla, tagann deacrachtaí maidir le cáilitheacht chun cinn sna cásanna seo a leanas, ach níl siad teoranta do na cásanna sin amháin:

- Ceannacháin áitiúla ar luach íseal agus/nó a bhaineann le táirgí inaisíoctha áit a bhfuil na meicníochtaí díolúine ó CBL sa tír thairbhíoch deacair le cur i bhfeidhm nó áit nach bhfuil aon mheicníocht ar fáil ar chor ar bith.

- Déantar foráil i rialacha cur chun feidhme an Rialacháin Airgeadais (Airteagal 172a(2)(c)) go maoineofar cánacha breisluacha trí dheontas Comhphobail, ar choinníoll nach mbeidh na cánacha sin inaisíoctha agus nach n-eisiatar a leithéid sa ghníomh bunaidh. Níl gá réamhthoiliú a fháil ón tír ina gcuirtear an tionscadal chun feidhme i gcás deontas a bhronntar faoi chóras bainistíochta lárnach. Más rud é nach ndéantar foráil i reachtaíocht na tíre sin d'aon mheicníocht díolúine, beidh ar thairbhí an deontais an cháin bhreisluacha nó an cháin áitiúil choibhéiseach a sheasamh agus ní fhéadfar an cháin sin a aisíoc ó chistí AE.

- I gcás thionscadail EIDHR, ag tabhairt airde ar na himthosca ar leith a bhaineann lena leithéidí d'idirghabhálacha, bíonn drogall ar thíortha áirithe díolúintí a bhronnadh ar thionscadail nach bhfuil siad ag tabhairt tacaíochta dóibh. Mura bhfuil comhaontuithe maidir le díolúine ó cháin i bhfeidhm do thionscadail arna maoiniú ag an gComhphobal, is iad na heagraíochtaí tairbhíocha a íocann as na cánacha sin. D'fhéadfadh sé seo bac a chur ar chur chun feidhme na dtionscadal sin atá an-íogair ó thaobh na polaitíochta de.

Tabhair faoi deara, áfach, cé go bhféadfaí lánmhaoiniú a thabhairt do bheart seachtrach faoi choinníollacha áirithe, nach leor é sin i gcónaí chun cánacha a sheasamh, costais a bhíonn neamhcháilithe i gcónaí. Ní thugtar lánmhaoiniú, áfach, ach chun costais incháilithe den bheart a chlúdach.

I bhfianaise an méid sin thuas agus ag tabhairt airde ar an gcuma athraitheach a bhíonn ar na forálacha fioscacha sna tíortha tairbhíocha, tá sé thar a bheith tábhachtach dóthain solúbthachta a chaomhnú chun go mbeidh sé ar chumas na n-oifigeach um údarú a chinneadh, ar bhonn gach cáis faoi leith, an bhfuil gá glacadh le cáilitheacht na gcánacha do mhaoiniú Comhphobail faoi DCI agus EIDHR, mar is féidir leo a dhéanamh i gcás ionstraimí eile le haghaidh chúnamh seachtrach AE, i gcás go bhfuil na cánacha sin dleathach.

Tá sé beartaithe, dá bhrí sin, na forálacha ábhartha sa dá ionstraim sin a chur in oiriúint do na hionstraimí eile.

2009/0060 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

lena leasaítear Rialachán (CE) Uimh. 1905/2006 lena mbunaítear Ionstraim Maoinithe le haghaidh Comhair um Fhorbairt agus lena leasaítear Rialachán (CE) Uimh. 1889/2006 maidir le hIonstraim Maoinithe a bhunú chun an Daonlathas agus Cearta Daonna a chur chun cinn ar fud an Domhain

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ag bunú an Chomhphobail Eorpaigh, agus go háirithe Airteagal 179(1) agus an chéad mhír d'Airteagal 181 de,

Ag féachaint don togra ón gCoimisiún,

Ag gníomhú dóibh i gcomhréir leis an nós imeachta a leagtar síos in Airteagal 251 den Chonradh[1],

De bharr an méid seo a leanas:

(1) Ionas go mbeidh cúnamh seachtrach an Chomhphobail níos éifeachtúla agus níos trédhearcaí bunaíodh creat nua in 2006 lena rialaítear an chaoi a bpleanáiltear agus a soláthraítear na gníomhaíochtaí cúnaimh, agus ina gcuimsítear Rialachán (CE) Uimh. 1085/2006 ón gComhairle an 17 Iúil 2006 lena mbunaítear Ionstraim um Chúnamh Réamhaontachais[2], Rialachán (CE) Uimh. 1638/2006 ó Pharlaimint na hEorpa agus ón gComhairle an 24 Deireadh Fómhair 2006 lena leagtar síos forálacha ginearálta ag bunú Ionstraim Eorpaí um Chomharsanacht agus um Chomhpháirtíocht[3], Rialachán (CE) Uimh. 1934/2006 ón gComhairle an 21 Nollaig 2006 lena mbunaítear Ionstraim Maoinithe le haghaidh Comhair le Tíortha Tionsclaithe agus le Tíortha Ardioncaim agus Críocha Ardioncaim Eile[4], Rialachán (CE) Uimh. 1717/2006 ó Pharlaimint na hEorpa agus ón gComhairle an 15 Samhain 2006 lena mbunaítear Ionstraim le haghaidh Cobhsaíochta[5], Rialachán (CE) Uimh. 300/2007 ón gComhairle an 19 Feabhra 2007 lena mbunaítear Ionstraim um Chomhar i Réimse na Sábháilteachta Núicléiche[6], Rialachán (CE) Uimh. 1889/2006 ó Pharlaimint na hEorpa agus ón gComhairle an 20 Nollaig 2006 maidir le hIonstraim Maoinithe a bhunú chun an Daonlathas agus Cearta Daonna a chur chun cinn ar fud an Domhain[7] agus Rialachán (CE) Uimh. 1905/2006 ó Pharlaimint na hEorpa agus ón gComhairle an 18 Nollaig 2006 lena mbunaítear Ionstraim Maoinithe le haghaidh Comhair um Fhorbairt[8].

(2) Tugadh faoi deara agus na Rialacháin seo á gcur chun feidhme go bhfuil neamhréireachtaí ann maidir leis an eisceacht ón bprionsabal nach gcáilítear costais a bhaineann le cánacha, dleachtanna, muirir agus táillí fioscacha eile do mhaoiniú AE. Dá réir sin, tá sé beartaithe na forálacha ábhartha i Rialachán (CE) Uimh. 1905/2006 agus i Rialachán (CE) Uimh. 1889/2006 a leasú chun iad a chur in oiriúint do na hionstraimí eile.

(3) Ní théann an Rialachán seo thar a bhfuil riachtanach chun na cuspóirí a shaothraítear i gcomhréir leis an tríú mír d'Airteagal 5 den Chonradh a bhaint amach,

TAR ÉIS AN RIALACHÁN SEO A GHLACADH:

Airteagal 1

Cuirtear an méid seo a leanas in ionad Airteagal 25(2) de Rialachán Uimh. 1905/2006:

"2. Ní úsáidtear cúnamh airgeadais an Chomhphobail, i bprionsabal, chun cánacha, dleachtanna ná muirir a íoc sna tíortha tairbhíocha."

Airteagal 2

Cuirtear an méid seo a leanas in ionad Airteagal 13(6) de Rialachán (CE) Uimh. 1889/2006:

"6. Ní úsáidtear cúnamh airgeadais an Chomhphobail, i bprionsabal, chun cánacha, dleachtanna ná muirir a íoc sna tíortha tairbhíocha."

Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh .

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

Arna dhéanamh sa Bhruiséil, 21.4.2009

Thar ceann Pharlaimint na hEorpa Thar ceann na Comhairle

An tUachtarán An tUachtarán

[1] Tuairim ó Pharlaimint na hEorpa an XX (nár foilsíodh fós san Iris Oifigiúil), Comhsheasamh ón gComhairle an XX (nár foilsíodh fós san Iris Oifigiúil), agus Comhsheasamh ó Pharlaimint na hEorpa an XX (nár foilsíodh fós san Iris Oifigiúil).

[2] IO L 210, 31.7.2006, lch 82.

[3] IO L 310, 9.11.2006, lch 1.

[4] IO L 405, 30.12.2006, lch 37.

[5] IO L 327, 15.11.2006, lch 1.

[6] IO L 81, 22.3.2007, lch 1.

[7] IO L 386, 29.12.2006, lch 1.

[8] IO L 378, 27.12.2006, lch 41.